Tänane Postimees avaldas täies mahus Poola presidendi kantselei kaudu avaldatud viimase kõne, mille laupäeval traagilises lennuõnnetuses hukkunud president Lech Kaczyński pidi ette lugema Katõnis toimuval mälestusteenistusel.    «Kallid Katõni Perede esindajad. Daamid ja Härrad. 1940. aasta aprillis tapeti üle 21 000 poola vangi NKVD laagritest ja vanglatest. Genotsiid pandi toime Stalini tahtel ja NSV Liidu kõige kõrgema juhtkonna käsul,» seisis pidamata jäänud kõnes, milles Kaczyński pöördus Katõni massimõrva ohvrite ühenduste esindajate poole, vahendas Poola raadio koduleht.    «Kolmanda Reichi ja NSV Liidu liit, Molotov-Ribbentropi pakt ja Nõukogude rünnak Poolale 17. septembril 1939. aastal saavutasid hirmutava kliimaksi Katõni massimõrvaga. Mitte ainult Katõni metsas, vaid ka Tveris, Harkovis ja teistes tuntud ja tundmatutes hukkamiskohtades tapeti Teise Poola vabariigi kodanikke, kes moodustasid meie riikluse aluse ning teenisid vankumatult oma kodumaad.    Samal ajal küüditati  sõjaeelse Poola idaosas tapetud tuhandete kodanike pered NSV Liidu sügavustesse, kus nende kirjeldamatud kannatused tähistasid Poola Kolgata teed itta.